amanoisuno/poet huggingface dataset:
送張彥政歸京師 趙鼎臣
官曹寂寞坐兀兀，囊無一錢貧到骨。欲歸未得住也難，客子秋來頗蕭瑟。并州人情薄於紙，覆雨翻雲而已矣。我頑不顧柰我何，得酒陶然且歡喜。府中別駕名公孫，往時閥閱推其門。皎如雙璧照閭里，至今文彩風流存。諸郎往往皆汗血，超然別駕尤奇絕。滿前豪傑多少人，獨向我曹相暖熱。幕府轅門一事無，五白爭梟半夜呼。但知得醉乃已耳，頗復有客如此乎。俗多我責君不然，君今去我真可憐。微官縛人不可脫，五斗看來成幾錢。君還朝廷用决矣，錯節盤根談笑裏。當權得意莫相忘，要須容此狂狷士。
送趙延之億送伴高麗人歸國 趙鼎臣
九州遺迹皆禹功，高麗之通自元豐。元豐聖人湯勇智，遠交欲斷匈奴臂。越裳九譯何自來，軺車不動麗人至。至今航海輸國珍，稽首朝正禮甚馴。吾皇寤寐率昭考，寵以大國升爲賓。海上凌秋潮信熟，去憑賈客船如屋。詔書揀選尚書郎，持節送之恩意縟。東夷北敵世爲鄰，久苦誅求夷甚貧。願歸筦鑰事天子，厭以形勢初無因。頗聞天驕國方擾，種落攻之天所討。附書憑子問三韓，畏頭畏尾何時了。天兵弔伐那可期，幽燕本自吾遺黎。請將鴨綠釀爲酒，來犒王師古北口。
送宋宏甫出守邠州 趙鼎臣
前年謬入文昌裏，堆案簿書如黑蟻。左鳬右鶩去復來，大叫發狂那得止。開眼忽見同舍郎，英氣律兀髯而長。時於談間出妙語，似濯大暑遭風凉。自夸才高足餘刃，屢以豪篇相折困。我衰嚄唶安可當，晉甲未興齊已遯。今年別我西入關，意氣崢嶸喜動顔。秦山渭水笑談裏，劍閣峨嵋指顧間。古公去後風俗好，南畝勸耕農事早。一篇七月是圖經，不待下車心已了。髯卿故自讀書人，想有仁風慰彼民。班取新詩一千首，閉閣莫開長飲酒。
得符先生作焚香寮東郡趙鼎臣賦詩以寄之 趙鼎臣
編蒲爲簾竹爲牀，先生一室如僧房。乞米未來朝食粥，閉門不出坐焚香。銅爐霏霏擢煙縷，長伴詩翁作詩苦。郁然百和入肝脾，散落詩中出奇語。昔年我亦預言詩，裹糧問道今其時。肯將司法盡傳我，願與先生管香火。
寄題遐觀閣 趙鼎臣
子長南遊探禹穴，自誇歷覽多所列。歸來落筆方著書，意與素王爭巧拙。謫仙早亦勤四方，沉浮江海遨齊梁。腹中領略幾萬里，文焰萬丈如許長。取之欲富觀欲博，貪多豈不如谿壑。直將眼力徧八方，達者應悲用心錯。不如五柳宅邊一老人，家貧無錢常閉門。時時矯首聊寓目，但見倦飛之鳥無心雲。老人觀之釋然悟，歸去來兮從此賦。勉旃爲謝倚欄人，著眼應須在渠處。
屬疾在告郡中諸公相繼服藥戲作病中九客歌 趙鼎臣
將軍膽氣凌秋天，百札曾將一箭穿。倒牀忽作兒女眼，悲啼出淚如湧泉。會稽令尹形悍堅，新買蛾眉費萬錢。未容纖腰小回旋，徑煩藥餌親調煎。山陰大夫祖文淵，彎弓射賊口垂涎。壯士亦苦頭風偏，河潤九里風化傳。坐令丞簿相牽聯，請醫買藥爭後先。剡中有宰正鳴絃，携琴忽泛子猷船。入城巵酒不下咽，但飲柴胡如吸川。沃洲公子黠可憐，斬關夜遁呼不前。道中揮斷九鐵鞭，抱病誰復能輕便。鑄錢短簿非凜然，捧心欲效西子妍。青衫從事世所捐，亦遭病鬼相傍緣。戲成嘲語如怪顛，一讀坐使沉痾痊。
次韵洪琳父 趙鼎臣
平生見酒喜欲舞，不惜淋漓身上衣。尊中聖賢盡莫逆，坐上賓客皆能詩。陶潛欲眠無我責，灌夫駡坐不汝疵。世間樂事凡四者，他人多耦我獨奇。今年病眠不敢飲，坐負美景辜良時。中秋明月漫皎皎，九日黄菊空離離。洪崖先生夙所慕，文雅藴藉今阮嵇。故持濁醪作勝供，往助脫粟陪羹藜。先生學道早有得，一車僅可如雞栖。相投木瓜意不淺，願得瓊琚以報之。
余嘗假酒於楊時可既而償之時可不受因以詩見餉次其韵 趙鼎臣
君家子雲老無酒，好事時煩親與舊。車邊大腹載鴟夷，從事督郵無不受。諸孫今復可憐人，官冷何嘗堪炙手。家雖有酒不自持，橫來澆我談天口。
猶子奕來乞酒戲以詩餉之 趙鼎臣
滏陽從事如瓠壺，雖如瓠壺中不粗。十圍腰腹八尺軀，出行不敢用肩輿。馬壯如牛形虎如，載之喘汗蹶不趨。倒牀甘寢鼻輒呼，隠如雷霆驚里閭。覺來長嘯忽軒渠，口吻咳唾出明珠。詆嘲風月戲鳥魚，攟摭草木窮根鬚。大聲鏗鏘金石俱，小聲要眇韵笙竽。泠泠清風濯暑餘，玉壺之冰列坐隅。夷甫衛玠談玄虛，蒙莊執策算有無。乃知公孫不碩膚，炯如列仙形甚臞。瑶泉之酒出中厨，時節貢獻帝所須，頗亦霑丐及吾徒。知汝燥吻思江湖，作書亟遣長鬚奴。焦山未沃東海枯，笑我一勺安可濡。
伯順以歙硯餉我因用前韵謝之并簡亨老以助致師之請 趙鼎臣
挾山超海吾豈能，章服裹之麋鹿驚。平生忍饑耕破硯，字畫僅能通姓名。自傳同舍有和璧，未敢攫取先以聲。耿侯聞之顧且笑，棄擲不啻鴻毛輕。我窮正坐毛穎誤，戀著翰墨天所刑。少不如人今老矣，筆陣欲合陰借兵。何郎持重欲困我，堅壁不聞刁斗鳴。明朝一陣氣已了，大將旗鼓居吾營。
次韵子磐悼畜馬死 趙鼎臣
吾聞古者八駿圖，白義騄耳皆龍駒。獨嘶長風志萬里，意態自與凡馬殊。常時陸陸未足道，一日致遠君應須。朝秣幽燕暮吳粵，顧視款段猶泥塗。王良不生造父死，校計豈復分毫銖。憶君初應將軍召，隨身惟以一馬俱。官曹卑微騎從少，豈有負弩供前驅。忽然據鞍欲有適，老兵一諾費百呼。空槽無芻但與飲，坐令槁死城南隅。天嫌此馬非俊物，如君豈合冉冉趨。才高不肯露頭角，有計甘學水中鳬。故令駑蹇自斃踣，欲君感慨求夷途。當捐千金市絕足，勿仗短策驅庸奴。人生但可印如斗，世上豈患騅無烏。馬骨朽時君貴矣，頗應憶著敝帷無。
驛中燕北使戲成 趙鼎臣
夜長更長睡復覺，欲雪不雪寒且風。人如胡越不覺異，酒味聖賢聊復中。客來不語雖禮簡，賓去獻弓而愛同。書生多口慎勿出，累聖消兵在此中。
寒日前二日直宿省中 趙鼎臣
古屋寒無禁，幽眠夢不成。鼠留窺硯迹，風度響窗聲。人語天將曉，春陰日未明。起來搔短髮，端自有餘清。
雨中直宿 趙鼎臣
白日文書滿，清秋寓直頻。雨愁官路滑，風喜夜凉新。頭裏千莖雪，胸中萬斛塵。不知窮列宿，若箇是吾身。
伏日還府題王村鋪 趙鼎臣
火候猶騎伏，金行已立秋。凉雖來緩緩，熱好罷休休。歲月隨鞭箠，塵埃老置郵。年年禾黍熟，吾道得無憂。
六月十二日被檄詣邊道中即事 趙鼎臣
驅馬日尚早，解鞍天向晨。風雖排酷吏，雨復滯行人。保障連營遠，陂塘發興新。荷花嬌欲語，愁絕故傷神。
晉陽道中 趙鼎臣
路入羊腸裏，師行鼠穴中。山田如越俗，板屋類秦風。形勢無加損，汙隆有異同。百年開壽域，興國太平功。
嵐谷道中 趙鼎臣
汗漫穿巖谷，悠悠不計程。林鳩呼婦宿，驛馬带駒行。葉落知霜早，禾登喜歲成。潺湲溪水急，未暇濯吾纓。
過武强渡 趙鼎臣
千里跨羸馬，一舟浮大河。他鄉故舊少，長路往來多。心欲求田耳，身如作吏何。荒凉三徑晚，歸計日蹉跎。
過銅雀臺弔魏武 趙鼎臣
慷慨勤王始，艱難創業初。英辭傳樂府，妙略布新書。逐鹿功雖在，藏舟計已疏。一朝空繐帳，愛子竟何如。
八月十一日山中早發薄寒凝冰馬上重裘尚未能以禦寒也時將中秋感舊而作 趙鼎臣
蕭索嵐州路，天寒已著人。可憐挾纊日，不待飲冰辰。凉夜更籌永，清秋月色新。去無河朔飲，絺綌故相親。
任邱道中值雪贈權邑宰曹弋取道曹河間同僚也  其一 趙鼎臣
宿霧寒猶重，濃陰曉未分。山川連野暗，雞犬隔村聞。浩蕩天將雪，朦朧酒半醺。向來臨易水，長嘯欲移文。
任邱道中值雪贈權邑宰曹弋取道曹河間同僚也  其二 趙鼎臣
俎豆嗟何有，櫜鞬病未能。府中嘲短簿，門下養聾丞。問路朝馳傳，逢人夕飲冰。全家今飽滿，此祿懼難勝。
騎立山禱雨詩二首  其一 趙鼎臣
絕壁臨無地，飛泉落半天。潭中看止水，澗下響驚川。江漢威南及，嵩邙勢北連。尋山應最易，騎立衆峰前。
騎立山禱雨詩二首  其二 趙鼎臣
乞雨甘重繭，瞻天劇戴盆。無才修政事，有靦傍祠門。馬足盤山肋，泉聲漱石根。雲霓如響答，蘋藻願星奔。
謝諸公惠喜雨之什 趙鼎臣
薄宦慙亡補，高秋恨不歸。况逢仍歲旱，猶著故時衣。禱雨精誠竭，憂民寢食非。自惟存畎畝，何以辱珠璣。
喜雨 趙鼎臣
蹔舉催科手，來吟喜雨詩。不徒人物惠，且免吏民嗤。三日霖隨應，千箱樂在茲。爲言農事好，卒歲保嘻嘻。
四月二十七日雨後詣府學道過辟雍不暇謁權朝美歸以詩寄之 趙鼎臣
三日霖雨足，四郊牟麥稠。日長渾似夏，風冷却疑秋。璧水勞心曲，車輪阻道周。桃花如爛熳，他日定來游。
和欽止桐廬中道見寄二首  其一 趙鼎臣
邂逅來隨牒，因循未拂衣。江鄉知舊少，京國信音稀。老廢書千卷，愁寬带十圍。故人鴻鵠舉，燕雀自卑飛。
和欽止桐廬中道見寄二首  其二 趙鼎臣
昔忝同僚分，深慚國士知。髮衰將得白，衣素已成緇。富貴君餘事，功名彼一時。臘梅如可寄，爲折最南枝。
次韵翟經國見寄 趙鼎臣
故國幾喬木，長歧數短亭。日趨天闕絳，坐失鬢絲青。舊著歸田賦，新傳釀酒經。卜鄰知有日，爛醉不須醒。
喜聞方時敏來 趙鼎臣
浙江爲客久，汴岸艤舟新。未暇趨東閣，先來覓故人。棋應緣老退，詩不爲家貧。土物惟襄錦，堪爲照乘珍。
寄山陰隠者 趙鼎臣
聞道山陰老，春來樂有餘。饑餐一盤飯，閑讀兩行書。竹裏親沽酒，江邊自買魚。何曾入城市，人事轉生疏。
翟經國築室於鄉里人誇傳以爲盛其西吾葦溪也以詩戲之 趙鼎臣
故人高隠處，近在郭門西。數仞簷楹敞，滿城門戶低。便當容駟馬，何止卜幽棲。更請開三徑，時來過葦溪。
十二月二十一日雪取道置酒於清白堂林正仲有詩次韵 趙鼎臣
花飛何事急，紈細不勝裁。睡起明書幌，粧成濕鏡臺。多情調玉燭，作意恥金罍。授簡何容易，相如欲到來。
泛舟席上次韵祖武聞笛 趙鼎臣
虎檻留春色，龍吟入酒杯。響從天外去，妙向曲中來。但可金罇滿，何勞暮鼓催。獨憐羈旅客，愁絕正徘徊。
嘲詠詩 趙鼎臣
堯俗雖勤儉，并兒可嘆嗟。井牽長頸盎，山駕破轅車。八月霜如霰，三春雹似瓜。頭蓬非願女，膏沐欠油麻。
披風 趙鼎臣
脩竹不受暑，暗驚疑故人。暫來聊解慍，徑去不驚塵。汗濕衣裳雨，書翻几案鱗。快哉那獨敢，贈爾耦耕民。
晝眠 趙鼎臣
枕瓷歌婭姹，屏紙漲漣漪。左角蝸休鬭，南柯蟻正爲。靜喧閑處失，憂喜夢中移。吐握真賢相，相邀不計時。
波流一首 趙鼎臣
波流非自性，綠竹蓋其姿。坐得濯纓理，還思垂釣時。幾人能樂水，此處可無詩。寄語塵埃客，勤來一洒之。
買花詩 趙鼎臣
老覺歡娛少，愁驚歲月頻。能消幾日醉，又過一年春。陌上枝枝好，釵頭種種新。買歸持博笑，貢自可憐人。
竹 趙鼎臣
雨洗修篁浄，風摇翠影森。蒼官投分久，丹穴寄懷深。窈窕蕙蘭質，輕狂桃李心。
無題 趙鼎臣
韵勝應難畫，肌香不受熏。拂眉煙度柳，梳鬢月侵雲。歌罷猶依扇，閑來懶繫裙。最憐能賦客，渾似卓文君。
故大司成葛亞卿輓詩  其一 趙鼎臣
行義知名早，雲霄得路遲。喜聞儒者用，忽歎哲人萎。故事留青鏁，平生有素絲。馬鳴猶躑躅，似記入朝時。
故大司成葛亞卿輓詩  其二 趙鼎臣
璧水除官日，漳濱卧疾年。賀書猶未報，弔客已相先。夢幻真空矣，衣冠尚儼然。平生詩滿篋，當自有人傳。
輓李待制浦五首  其一 趙鼎臣
鄉黨推耆舊，朝廷重老成。閨門無政事，孝悌有平生。萬卷常充宇，千金不滿籯。種成蘭玉後，華髮看昇平。
輓李待制浦五首  其二 趙鼎臣
晚持安世橐，早掛隠居冠。子貴年方壯，家嚴色更難。古今成俯仰，歌哭異悲歡。淚滴新阡上，風吹不肯乾。
輓李待制浦五首  其三 趙鼎臣
就養今西府，趨庭國柄臣。上思耆艾久，詔問起居頻。贈典河圖貴，佳城馬鬣新。丹青雖可畫，那復見斯人。
輓李待制浦五首  其四 趙鼎臣
人物推河內，英靈稟太行。先生雖隠晦，嗣子遂騰驤。堯舜親延接，夔龍日贊襄。于門高未了，不惜更軒昂。
輓李待制浦五首  其五 趙鼎臣
往昔陪尊俎，從容接話言。骨雖如鶴瘦，語尚作春溫。一夢人琴失，流年日月奔。空餘華屋處，愁絕向誰論。
輓傅奉議三首  其一 趙鼎臣
行義推鄉里，才華動搢紳。六經常自醉，一室故安貧。未覺蒲輪晚，俄悲薤露新。他年儒學傳，莫謂史無人。
輓傅奉議三首  其二 趙鼎臣
往日調商鼎，當年築漢壇。從容作霖雨，談笑斬樓蘭。每恐風流盡，空餘琬琰刊。承家今已矣，清淚一汍瀾。
輓傅奉議三首  其三 趙鼎臣
爲儒嗟不達，射策竟知名。爵命加黄壤，詩書到後生。高年鳩杖貴，故國錦衣榮。他日蘭亭會，何由見老成。
輓故致政大夫詩  其一 趙鼎臣
乍捧毛生檄，初登賈傅年。低回成鶴髮，勉强用蒲鞭。遺愛西州說，清風古國傳。欲知陰德處，廷尉有青氈。
輓故致政大夫詩  其二 趙鼎臣
系忝宗盟重，交推父黨尊。凄凉思往日，邂逅識朱轓。華屋耆年逝，衡門稚子存。大岯山下路，愁句向誰論。
彭樂道輓詩三首  其一 趙鼎臣
絳帳名雖早，青衫位不登。對囚常涕泣，奏當極哀矜。養氣勞存想，看書廢寢興。短檠留案上，不復夜挑燈。
彭樂道輓詩三首  其二 趙鼎臣
法吏真雞割，儒衣歎陸沉。官曹曾接武，談麈獨傾心。笑我趨時懶，知渠味道深。微言今已矣，慷慨獨沾襟。
彭樂道輓詩三首  其三 趙鼎臣
身老羞干祿，家貧喜著書。妙雖窮比興，粗亦到蟲魚。潘令官何拙，虞卿意不疏。傳詩今有子，應不廢菑畬。
劉孝叔輓詩 趙鼎臣
登科方欲冠，謝病未當傳。歡喜榮親日，康强任子年。入川將老矣，返魯遂終焉。他日南城路，回車一愴然。
唐康功輓詩二首  其一 趙鼎臣
命也人難料，天乎子可憐。愁看一片玉，埋向九重泉。已覺荆枝悴，空餘綵服鮮。老親今八十，行路亦悽然。
唐康功輓詩二首  其二 趙鼎臣
意氣聞他日，聲名蓋此邦。膽令姦吏破，心使壯夫降。頓失歆龍一，仍存賈虎雙。風流嗟已矣，洒淚向秋江。
故太原郡太夫人李氏輓歌詩二首  其一 趙鼎臣
德配平原盛，家傳相國親。桂抽三筍茂，玉種兩株成。化劍中秋冷，藏舟半夜驚。凱風從此去，忍聽自南聲。
故太原郡太夫人李氏輓歌詩二首  其二 趙鼎臣
大郡開湯沐，高堂問凊溫。腰金仍及婿，持橐更連孫。養極千鍾富，身兼五福尊。從今雋京兆，誰爲賞平反。
故安定郡太夫人郭氏輓詩二首  其一 趙鼎臣
象服承恩日，金牋告第初。御前頒詔旨，天上寫除書。流水三春逝，黄粱一夢虛。七絃雖自足，亡已復何如。
故安定郡太夫人郭氏輓詩二首  其二 趙鼎臣
卜葬開新兆，從姑返舊塋。二卿銜恤意，八座悼亡情。蘋藻全拋却，松楸已種成。魚軒相逐去，非復是平生。
夜直宿有懷 趙鼎臣
坐愛王孫不嗣音，東家芳草怨何深。柳芽得雨皆青茁，花葉隨風故陸沉。未可便成春去恨，猶堪自强老來心。直須淡墨題名了，一醉相期到上林。
二月八日以藉田職事雪中至郊外歸過美之題于屋壁 趙鼎臣
簿領勞人不少休，暫因王事得抽頭。不辭出郭辛勤去，聊作尋春爛漫遊。酒興欲狂無客喚，雪花方急被風收。鑾輿不日臨千畝，鬰鬰天田瑞氣浮。
社日過美之兄 趙鼎臣
鳴鳩喚婦喜新晴，舊燕尋巢乍入城。雷送雨聲逢甲子，寒留春色到清明。賞心未向桃蹊發，飽意先從麥隴生。覓句盡於南畝得，粗官真自少風情。
寒食前一日率趙伯山李漢老楊時可秦夷行劉仲忱游西池泛舟置酒分韵賦詩以每日江頭盡醉歸爲韵余得江字因即賦所見 趙鼎臣
老欲爭春未肯降，强陪諸彥倒空缸。上林春景宜寒食，水殿樓臺勝曲江。花裏人家酤酒斗，葦間釣艇買魚雙。眼穿不見春風面，翠袖依微半隠窗。
寒食道中病目 趙鼎臣
今年已作暗寒食，此日正如盲老翁。病眼昏昏迷白黑，幻花隠隠出青紅。人歌人哭千家裏，春雨春晴一夢中。會放目光牛背上，轉頭何事不成空。
暮春東陽道中寄鄉里弟兄 趙鼎臣
天末題詩望故鄉，碧雲煙樹兩茫茫。青山九折屢回首，杜宇一聲還斷腸。別後已成千萬恨，書來不寄兩三行。江南春盡頻相憶，爲有楊梅欲共嘗。
仲秋席上呈張幾仲 趙鼎臣
父老歡呼夾道周，將軍喜色在眉頭。臨邊已見三開府，翫月何妨七倚樓。盛事珠璣交履舄，豐年酒肉到耡耰。請公徑作通宵飲，今夜何須秉燭遊。
九日張師席上次韵志康 趙鼎臣
重陽何處可銜盃，瀛海新成百尺臺。白雁迎霜前日到，黄花冒雨一時開。籬邊歲歲民同樂，塞外年年上倚才。况有登高能賦客，孫郎聲價擅天台。
次韵張衡父冬夕書事 趙鼎臣
橫笛休吹且當撾，幽人夢短不禁茶。風琴不鼓自成曲，雪蘂無香猶是花。瑚璉少時輕子貢，鷦鷯此日慕張華。勞生正是南飛雁，秋去春來詎有涯。
二十二日泛舟曹娥江至蔡家山以晚潮將至趨陸至白宋堰遂復登舟 趙鼎臣
區區州縣信徒勞，今日天涯倍寂寥。流水有溪皆赴海，泛舟無處不乘潮。登臨初識山川險，來往空悲歲月消。但可此身長得飽，不妨斗米折吾腰。
九月一日舟次雍邱次翟靜叔韵 趙鼎臣
砌下蛩聲日夜催，秋之爲氣信悲哉。西風不送愁歸去，白髮能將老到來。涸轍久知吾有命，壯圖今見子方開。相寬更辱新詩句，川上難忘逝者哀。
次岢嵐軍寄保德倅同年王粹公 趙鼎臣
一舍相望馬不前，秋風搔首故依然。江湖流落三千里，筆硯追隨二十年。歎我塵埃凋髮齒，知君卜築近林泉。生涯粗足能歸否，老大何妨不著鞭。
是日晚次晉祠日已暮矣有客呼門甚急問之則陽曲尉高履伯祥也不鄙謂余置酒敘別感其志意以詩贈之高嘗客河間河間帥南陽公以一飯禮焉高每語余未始不感激也故見于卒章 趙鼎臣
匹馬青衫忽叩門，山前燈火已黄昏。蒼顔白髮身雖老，白酒黄鷄意尚存。醉裏未嘗呵李廣，遠來獨肯送陳蕃。要敦薄俗惟君可，感激猶懷一飯恩。
塞下 趙鼎臣
相逢奔走兩河壖，來往空驚月再圓。王事敢辭同契闊，客遊還喜共周旋。暮行野岸泥三尺，夜宿人家屋一椽。歸看彭郎應大笑，東軒何事不留連。
任邱道中值雪贈權邑宰曹弋取道曹河間同僚也  其一 趙鼎臣
驊騮終日在道路，鸚鵡一生遭網羅。諸公但欲選才耳，明府其如多事何。釜中烹魚莫倉卒，車下叩角徒悲歌。寄書請問皇華使，今日誰堪政事科。
任邱道中值雪贈權邑宰曹弋取道曹河間同僚也  其二 趙鼎臣
塞南塞北平如掌，冬後冬前暖似春。鷄唱曉聲頻送客，雪藏歸路苦留人。論交自覺于詩薄，投分誰知與酒親。恐被應劉來覓句，故看子建乞諸鄰。
上恭祀圜丘天宇晴霽既慶成數日乃得小雪御製喜雪詩示羣臣代人次韵擬和 趙鼎臣
都人夾道袂成陰，護駕爭看萬羽林。放仗端門歸內早，飛花梁苑慰民深。雨暘時若皆天意，夙夜惟寅本帝心。赤子但聞歌擊壤，未知何以報君臨。
代擬和御製喜雪詩 趙鼎臣
朝罷正元改歲華，都城飛雪夜如沙。似知天上焦勞意，來作人間散漫花。和氣與春生畎畝，恩波隨地徹荒遐。君王只爲豐年喜，二月何妨見草芽。
喜雪上王尹 趙鼎臣
一封細札下明光，幕府匆匆夜促裝。天子賜書追賈馬，師臣草制拜龔黄。東都已散隨車雪，西雒初留聽訟棠。三日造朝真未速，方須杞梓構明堂。
客舍喜雪呈邵稽仲 趙鼎臣
和氣先來慰旅人，中宵溫暖便知春。但疑造化回天地，豈料風雲動鬼神。洗濯萌芽歸草木，掃除瘴癘入埃塵。隔牆似聽閭閻說，邵父朝來喜色新。
再和二首  其一 趙鼎臣
天上紛紛地上勻，攙先來作塞垣春。不憂病客衣無褐，要助詩翁筆有神。且可留連遮瓦礫，莫教容易雜泥塵。悔將布鼓雷門過，謝罪從今欲自新。
再和二首  其二 趙鼎臣
冬來玉燭更調勻，傍歲先教雪報春。色借樓臺呈氣象，力欺狐兔失精神。故應桃李知陰德，聊許冰霜作後塵。不用漁蓑苦圖畫，使君詩句自清新。
次韵邵稽仲喜雪詩 趙鼎臣
真是銀河落半空，天公捨施作年豐。巧心未到芳菲處，飽意先歸稼穡中。積素乍憑風凜凜，流膏應待日融融。更須今夜邀明月，要看清光幾許同。
去冬張若水伯奮以雪詩示余懶不暇和張屢趣之因謾謂張候有雪當奉和二月五日平旦雪數寸遽作此詩 趙鼎臣
春分猶著御冬衣，寒色憑陵暖自遲。入眼未教花惱客，斷腸先被雪催詩。酒中有聖曾何敢，醉裏尋鄉自不辭。柳絮因風佳句在，報君已負一年期。
憫旱 趙鼎臣
陌上行人欲飲冰，常年四月未炎蒸。熱因常侍雖無據，塵類元規自可憎。南畝望雲心激烈，老巫當午氣憑陵。故應此旱由風伯，訟汝于天豈不能。
耿伯順用趨字韵作苦雨詩次韵答之 趙鼎臣
天公作雨萬龍趨，倒捲黄河不用符。鶴集東山興婦嘆，水添北海助鵬圖。轉緣泥淖嗟疲懦，賡和篇章愧淺膚。夜報燈花雙蘂好，忽驚簷溜曉來無。
送韓存思誠出守永嘉并寄同年周恭叔 趙鼎臣
雁蕩山前萬壑趨，故人新剖左魚符。眼中風物皆詩句，到處溪山是畫圖。柑子剩量金尺寸，荔支遠致玉肌膚。謝公巖畔因行樂，借問周郎好在無。
耿伯順見和趨字韵詩次韵謝之 趙鼎臣
白頭冉冉省中趨，欲乞君王竹使符。漸覺求田真上策，絕知躍馬太狂圖。不妨書籍時遮眼，已免蚊虻夜噆膚。老矣尚思交勝友，平生此意未全無。
何得之見和次韵謝之 趙鼎臣
天府春來接步趨，立談意氣偶相符。詩名高似三都賦，句法嚴於八陣圖。數仞未容窺閫奧，一斑猶喜見皮膚。不嫌俗客塵埃甚，時許篇章到我無。
韓循之治守安陽以病求代詔以其子衛尉少卿肖胄似夫爲安陽守以詩送之 趙鼎臣
入戲萊衣問起居，出班條教吏民趨。韋平繼世調金鼎，父子同時合虎符。一姓連書三守貴，兩轓今見四輪朱。須將盛事煩耆舊，晝錦堂中作畫圖。
送趙勝非出守濰州 趙鼎臣
五十專城鬢尚青，左符分得意縱橫。吏民猶記孔北海，宗室誰如劉更生。秋到郡樓和月上，花開後院带春行。何時我亦驅千騎，得傍三齊作附城。
送何亨老以直秘閣出守毗陵 趙鼎臣
爲郎歲久坐無氈，夢想扁舟眼欲穿。得郡更兼天祿閣，逢人先說惠山泉。欲知炙味余雖勇，爭下鞭梢子獨先。別後若爲相憶處，大江南畔月嬋娟。
送李元量知池州 趙鼎臣
傳聞喜色動周邦，日日江邊望節幢。天下文章曾第一，關西材氣本無雙。好栽紅藥歸持橐，却駕朱幡遠渡江。千里不須勞筆力，從來九鼎尚能扛。
送柳叔達侍知福州 趙鼎臣
山到甌閩特地奇，滿城樓觀碧參差。勝游入眼如甘蔗，喜色逢人說荔枝。痛飲莫辜千日酒，劇談聊付一枰棋。侍郎豈弟如慈父，想見邦人不忍欺。
送同舍朱君彥明奉使東南措置銅事 趙鼎臣
天邊使節動星辰，銜命歸家得意新。負弩不須煩縣令，揮金聊復燕鄉人。錦衣行處江天曉，華表歸時社樹春。暫試銅山陶鑄手，速應西上莫逡巡。
送王取道二首  其一 趙鼎臣
仁如堯舜聖天子，孝似騫參賢使君。拜章北闕墨尚濕，刻印東州符已分。從今懽笑對黄髮，不復咨嗟看白雲。知公閉閣坐自了，比屋孝弟皆欣欣。
送王取道二首  其二 趙鼎臣
凜然孝子與忠臣，恩義雙全在一身。來作會稽千里雨，去爲東武萬家春。定將清浄安齊俗，空有謳歌戴越民。想過故鄉須少駐，曉行方見錦衣新。
送蘇師德主簿領赴官和州 趙鼎臣
眼看汗血已成駒，忽泛扁舟興不疏。官小自應親簿領，政成當遣樂樵漁。舉行詩禮爲家法，收拾江山作俸餘。蘋滿汀洲相憶處，秋風寄取一行書。
美之得免西行喜甚以韵見報因賀之美之嘗許候得報即置酒故見於卒章 趙鼎臣
喜報征車已罷休，解鞍聊足放眉頭。異時安石難高卧，此日相如固倦游。花恨春遲方半吐，雲欺風弱未全收。正須麴糵相料理，萬斛舟中試拍浮。
次韵仲兄美之喜歸二首  其一 趙鼎臣
好在青山隠翠眉，遥知不負芰荷衣。越吟凄斷終懷本，宋鷁徘徊故倦飛。世路百憂無似客，人情萬事莫如歸。况逢鄴下多才子，剩判流霞醉落暉。
次韵仲兄美之喜歸二首  其二 趙鼎臣
纖纖楊葉舞脩眉，珍重煙光惹客衣。碧杏梢頭鶑百囀，黄茅簷外燕雙飛。自諳漁父醒猶醉，莫怨劉郎去又歸。今日正南驅馬首，未饒陰藿向陽暉。
張子儀以省員罷官若不釋然者以詩勉之 趙鼎臣
折腰斗米笑徒勞，薄宦何能損一毛。他日未應忘令尹，今年還是省東曹。溟鵾得水鱗終變，韝鶚逢秋勢必高。隋岸春深好楊柳，莫將歸思滯江皋。
次韵前南陽太守王傳翁 趙鼎臣
當年五馬富才華，百斛珠璣在咄嗟。陌上行春迎曉日，樓頭待月送餘霞。屢聞田父歌遺愛，時有游人指漸嘉。笑殺即今癡太守，二毛憔悴眼昏花。
寄武景才 趙鼎臣
清漳北去水滔滔，一舍相望倍鬰陶。腐肉豈宜攖利劍，小鷄聊用試牛刀。馮驩久客彈長鋏，揚子多愁賦廣騷。無限秋風助佳興，故人不見我心勞。
鄉人胡舜舉見和再次韵 趙鼎臣
咳唾珠璣出緒餘，舊傳詞賦壓三都。先生年輩如今少，鄉里人情似舊無。睡思不禁詩作惱，衰顔正頼酒塗糊。他年雞黍陪鄉社，愧我空空一鄙夫。
次韵翟二淳老見寄 趙鼎臣
十年不到魯東門，歸夢長隨酒半醺。後進頗能欺俗吏，故交獨肯寄高文。老貪北闕千鍾米，興在西山一段雲。欲乞此身南畝去，移書先報葦溪聞。
次韵翟淳老 趙鼎臣
白髮爲郎亦偶然，戴盆何敢望青天。簿書不足妨談麈，稍入聊能續爨煙。竹隠逢秋應怨鶴，葦溪過雨欲生蓮。一籌太息輸吾子，老圃堂成在我先。
次韵夏倪均父見和轅字韵詩六首  其一 趙鼎臣
浩然骨冷但孤墳，疏雨梧桐句法存。忽見新詩來故里，錯疑夫子是諸孫。江頭春暖堪乘興，洲上花開不掩門。日日城南望消息，僕夫爲我取征轅。
次韵夏倪均父見和轅字韵詩六首  其二 趙鼎臣
南都詞賦舊傳聞，但有風流梗槩存。花徑逢春張錦繡，竹林過雨長兒孫。跨城樓觀雲連夜，隔岸人家水映門。正要子詩彈壓在，不應無事滯輪轅。
次韵夏倪均父見和轅字韵詩六首  其三 趙鼎臣
織女機頭五色紋，裁成錦段遠相存。篇篇境界如甘蔗，一一詞章是外孫。載酒有人曾問字，談詩無客敢登門。可憐衰病南陽守，强駕疲牛逐後轅。
次韵夏倪均父見和轅字韵詩六首  其四 趙鼎臣
眼看花枝作霧昏，年來無復壯心存。酒盃屢諫愁聽婦，丁口新添喜到孫。攬鏡自憐霜鬢叟，閉關誰顧雀羅門。乘車强欲班春去，野老携壺許傍轅。
次韵夏倪均父見和轅字韵詩六首  其五 趙鼎臣
西郊不雨屢占雲，撫字區區志頗存。未暇溉田如召父，翻愁告糴遣臧孫。願聞滂沛流鴛瓦，相見歡呼動蓽門。乞與高文訟風伯，卧龍何事敢停轅。
次韵夏倪均父見和轅字韵詩六首  其六 趙鼎臣
何郎宿草已生墳，常老題詩翰墨存。陶令一生惟愛酒，孟郊千古遂無孫。探花梁苑春騎馬，踏雪繁臺夜叩門。欲覓舊游何處在，故人不見漫回轅。
贈王正叔 趙鼎臣
百年圖史富縱橫，痛飲狂歌過一生。稷下先生初應詔，關西夫子舊知名。乘槎不覺侵霄漢，枕石終思返釣耕。好遣家童報消息，曉猿無事莫相驚。
少夷見和戲以其韵贈之 趙鼎臣
南郭先生心似灰，一官偶向此間來。詩才舉世當歸遜，德行何人敢望回。三徑就荒知有命，十年不調惜無媒。更添貧病相料理，頗遣黄花近酒盃。
次韵趙伯山見贈 趙鼎臣
十年眉宇記清揚，班列爭看玉照行。奏雅不應參鄭衛，論交何必減潘楊。老妻釀酒新知法，稚子扶犁漸肯堂。心計此身歸已足，不須辛苦問耕桑。
寄楊時可許少尹時有從兄之喪 趙鼎臣
憂患相隨不少寬，出門贏得淚汍瀾。豈知桃李爭春色，但覺塵埃逐馬鞍。客裏自應書問少，老來尤念別離難。故人曾解相思否，乞取相思過眼看。
余去冬赴南陽過尉氏以不獲見孫少魏爲恨近於同僚處見孫詩次韵寄之 趙鼎臣
髮如黑漆未成翁，野鶴孤高不受籠。踠足自疑天宇隘，舉鞭可但冀羣空。閑吟秀句邀詩客，自協新聲按舞童。已卜異時干典謁，莫嫌俗士不教通。
寄外兄張會之 趙鼎臣
與兄憔悴各他鄉，細數平生可斷腸。少日父兄俱過隙，老來兒女忽成行。夢游湖北心常折，身在周南鬢已蒼。莫向秋風原上望，脊令飛墮轉悲凉。
贈如璧長老二首  其一 趙鼎臣
少游太學饒夫子，老倚清松璧上人。好與惠休爲後嗣，直疑賈島是前身。浮萍暫聚曾交臂，獨鶴孤飛遂絕塵。肯念故人今白髮，與雲出岫莫辭頻。
贈如璧長老二首  其二 趙鼎臣
自爲雲山作主人，更邀麋鹿作比鄰。一齋一粥今禪伯，無姓無名古逸民。盡了委緣心似水，未捐習氣筆如神。丐師石上菖蒲節，要度人間八十春。
元祐中先人將漕淮南與長樂林旦次中爲僚其子碩儒膚與余游相好也後三十五年復相見於京師道舊涕淚已而復遣其愛子薿見過仍辱贈詩敘疇昔之好次其韵答之 趙鼎臣
往歲丁年戲綵同，別來幾度茁葭蓬。貧無負郭嗟吾拙，老有名駒慰子窮。雲斷太行雙拱木，鶴歸華表兩悲翁。更憐頭裏千莖雪，縱得春風不解融。
韓次律在許下與葉少藴唱和他日以寄余因次韵和之并以寄葉 趙鼎臣
尺書不獻罪何逃，每讀新詩勝讀騷。千里寄懷惟短夢，十年飲德似醇醪。次公治郡聲方藉，陶令拋官趣獨高。俗吏無緣參步武，白頭終日漫塵勞。
暇日過西曹謁何安中得之李倞沖季咸許出近詩而未也戲以詩索 趙鼎臣
眼看簿領眩生花，共指牆陰待日斜。水部詩名今獨步，河梁句法舊傳家。未容碧海歸深闊，應許陽春辦咄嗟。莫爲瓊瑶生校計，古人初不廢投瓜。
司令謝兢元賜以詩見索近文且敘世舊次韵謝之 趙鼎臣
少年識字是天刑，妄意扶摇起北溟。我似羸羊安可駕，子如快劍不須硎。汗傳驥種方新赤，氈付衡門只舊青。滿紙惡詩將底用，爲糊新樣小圍屏。
次韵朱琳天球 趙鼎臣
河鼓仙人喜欲狂，雲軿稍渡漢中央。應嗟此夜成弦筈，又待明年換雪霜。乞巧本非吾輩事，追歡已屬少年場。可憐愁殺朱夫子，竟夕哦詩仰屋梁。
春日燕百花堂有懷前太守許子大以詩戲之 趙鼎臣
風流誰似許南陽，人到于今尚不忘。筆下涌成三峽水，胸中蓋就百花堂。召公棠蔭家家滿，潘令桃蹊處處芳。借問蔡州何所似，瓠壺形勢若爲長。
頃官會稽與江彥文趙勝非爲僚蓋二十餘年于今矣前日相會于庭中道舊樂勝非許以家釀餉我久而不至嘗請爲後堂之客屢矣輒復未果意者殆余請之未堅也因以詩戲之并約彥文同賦 趙鼎臣
天上王孫馳譽早，江南官舍結交深。舉頭共惜湖山隔，屈指空驚歲月侵。青社欲頒從事酒，綈袍尤見故人心。絕聞列屋皆傾國，何日纖纖手自斟。
既以詩乞酒於勝非而彥文云吾酒殆不減渠當以餉子九日遶菊獨對空樽而彥文使至因次前韵戲之 趙鼎臣
雨裏黄花愁正絕，籬邊白酒意殊深。曲拳自覺我無用，然諾誰知公不侵。便許餔糟真好事，獨令染指亦何心。小哉正恨鴟夷腹，傾倒聊堪一再斟。
時可屢欲嘗白酒會有客饋余因分以餉之既而惠詩譏酒器之隘因復次深字韵爲答時可新買舞鬟甚麗而尚稚故云 趙鼎臣
解擯先生空儻䓪，草玄夫子獨精深。談詩亹亹心常折，使酒時時氣頗侵。欲炙已勤知子意，投醪雖儉蓋吾心。端知皓腕如綿弱，故遣涓涓只細斟。
朱貢父自尚書郎領憲河朔會高陽闕守因攝帥事以詩寄之且覓蟹螯 趙鼎臣
清渭三年伴濁涇，鴻毛一舉便冥冥。帳前共聽將軍令，塞下爭看使者星。四坐應劉邀俊彥，兩行燕趙列娉婷。只知左手持螯美，不念貧交正獨醒。
史東美置酒見招偶以釋奠致齋不果往因爲詩戲之以請他日之約兼呈周與劉敏叔 趙鼎臣
登車未肯便埋輪，置酒邀賓一笑春。北海尊罍知意重，太常官職恨齋頻。愁霖已逐清歡失，勝槩空隨好夢新。喚取江潭憔悴客，莫教偏作獨醒人。
聞蘇叔黨至京客於高殿帥之館而未嘗相聞以詩戲之 趙鼎臣
小坡不見二年餘，聞到都城信有諸。雪裏便回非興盡，魚中不寄是情疏。朱門但識將軍第，陋巷難逢長者車。別後欲知安否在，試憑青鳥問何如。
走筆謝仲達餉新橘詩 趙鼎臣
薄暮傳呼使者忙，兒童顛倒著衣裳。花開鐵樹何曾識，棗熟東家漫得嘗。厭客欲開丞相閣，絕交先寄洞庭香。直須載酒同君飲，免使繁枝怨曉霜。
代擬和御製睿思殿賜宴賞金橘詩 趙鼎臣
帝燕蓬萊月最良，廣寒仙部出中房。浥霜火齊纍纍熟，噀霧金苞冉冉香。地向江南移茂苑，人於天下醉清觴。願因嘉果論忠孝，報國丹心敢暫忘。
東坡兄弟應制舉日各携硯一入對廷中而黄門之硯爲其甥文驥所寶好事者往往有詩文以請余故亦同賦 趙鼎臣
不見東坡老弟昆，文章浩蕩失淵源。眉山當日人何在，曲阜他年履尚存。試想研磨雖有處，欲尋斧鑿見無痕。計功何必慚周鼎，會使詞林百怪奔。
馬宗玉教授自大名考進士歸以詩贈之 趙鼎臣
清世誰人怨考槃，喜聞明詔競彈冠。文章得路呈身易，衡石當前下筆難。盡拔靈珠滄海暗，獨橫長劍曉天寒。知君故是掄才手，擬抱焦桐一問看。
辛丑二月二十四日以故事被檄詣貢院榜下訶止觀者五鼓至院前榜未出假寐門臺之上忽憶秦夷行在院中因作小詩戲之預約西池之游秦出當以呈也 趙鼎臣
不妨骯髒倚朱門，坐睡聊醒宿酒醺。顧我尚猶堪禦侮，逢公那敢更論文。水添池面今三尺，花減春光已二分。頗許韓非同傳否，西城行樂念相聞。
榜出即事戲成 趙鼎臣
黄紙爭看淡墨書，人人自恐姓名無。用心正似爭蠻觸，出手何如得雉盧。路入廣寒人共羨，捷傳城濮氣爭呼。回思三十年前事，華髮蕭蕭一病夫。
奇將赴廷試用韵 趙鼎臣
憶昔先公一束書，起家儋石向來無。子孫但欲傳倉庫，婚嫁何曾議鄭盧。孝弟一門貧自樂，科名三世喜相呼。更須力獻平津策，奪取龍頭慰老夫。
育下第用前韵示之 趙鼎臣
人生當讀五車書，一第區區汝豈無。但可三冬長足史，何須一擲便成盧。少年决戰雖當力，健將銜枚不用呼。莫共癡兒論𦙤臊，不能再鼓定非夫。
容之在藁城聞欲從帥辟用前韵戲之 趙鼎臣
使者爭飛薦鶚書，論才何止朔方無。從軍更欲投毛穎，仗劍還思跨的盧。塞北吏民方眷戀，晉陽耆舊已歡呼。可憐公綽堪廊廟，漫作區區薛大夫。
再賦杉字韵呈美之 趙鼎臣
高卧終朝對碧巉，肯將志氣逐塵凡。眼穿斜谷雙蓬鬢，身在長安一布衫。未把漁竿栖漢瀨，定隨霖雨起商巖。明堂有日求梁棟，認取凌雲萬丈杉。
閏月中澣與諸客會於葆真宮鄭顧道有詩次韵 趙鼎臣
野性宜將寂寞濱，林間景物倍曾親。逢棋便可消長日，下馬何妨問主人。雨過夏畦供饌美，風來水閣送凉新。重遊更待秋風起，凈掃池頭醉一巡。
汪彥文以葆真韵見贈次韵答之 趙鼎臣
少年傾蓋海之濱，白髮相逢意轉親。三伏偶乘偷暇日，一枰聊作暫閑人。官清已怪腰金晚，詩好因緣夢筆新。火急著成封禪頌，屬車方欲議東巡。
七月朔集于河沙方允迪辭疾不至已而聞新買妾甚美用葆真韵作俚語戲之 趙鼎臣
解佩時時夢漢濱，不將喜事報交親。圍棋頼作爭先客，買妾方成得意人。乍看梳裝傳內樣，剩供頭面買時新。拚須一醉金釵側，莫向罇前著暗巡。
楊時可蘇在廷家有聲伎之奉而又俱爲秋官屬諸公方以詩請之余恨未嘗識蘇然時可邀使同賦故亦用此韵 趙鼎臣
文章華翰九天開，二妙同時在一臺。高會競看文陣合，後堂新許客星來。評詩故自當歸遜，在寢何容敢望回。已請杏花留一笑，不勞羯鼓橫相催。
賀韓子蒼遷居 趙鼎臣
南鄰歌舞北鄰呼，藏室仙人肯卜居。著撰初無千斛米，般移空有五車書。烏來屋上看殊好，燕集梁間喜有餘。莫把先生輕相料，錦囊猶自可專車。
山中即事 趙鼎臣
山谷崎嶇路寂寥，我行今日是何朝。春歸陽木青先變，雪落陰崖凍不消。遲日映雲猶未暖，餘寒挾雨尚能驕。絕聞近舍村酤美，野老相逢苦見邀。
偶成 趙鼎臣
此身三十九年非，高論逡巡已少卑。未解營生窮似蝨，不堪作吏鈍如椎。春光爛熳然心火，愁緒牽連織鬢絲。却羨耦耕人最樂，只應沮溺是吾師。
移疾 趙鼎臣
年來樂事不關身，藜杖繩床過了春。窮在世間真有鬼，錢於我處獨無神。稍諳藥性都緣病，尚戀官糧只爲貧。不學小兒潘騎省，逢人驚怪二毛新。
不寐 趙鼎臣
秋光已向鬢毛催，寒色仍從枕簟來。天外角聲風引去，日邊歸夢雨驚回。愁能醉客非關酒，老欲隨人不待媒。擬放此身無著處，閑時只合且銜杯。
寄題寶應縣五柳亭 趙鼎臣
肯向明時事隠淪，亭邊五柳漫摇春。當年未易勝今日，此地還如見古人。高興不隨霜葉盡，清風長與露條新。何妨便著先生傳，一洗淮南俗吏塵。
歸雁亭 趙鼎臣
東風楊柳杏花飛，曾伴先生酒一巵。前輩風流那復見，小亭煙雨漫相思。城邊春草路南北，山下河梁人別離。一尺短書湘水闊，年年愁絕雁歸時。
錦繡亭 趙鼎臣
買花不惜萬錢空，點綴芳菲似畫工。十樣錦機翻劍外，一年春色在壺中。醒來莫遣風吹碧，醉裏何妨燭映紅。待得他年成步障，寄書來喚葦溪翁。
大司成葛雅卿輓詩 趙鼎臣
兄弟同升世所難，公家伯仲盡鵷鸞。甘泉侍從雙狨坐，國子先生兩杏壇。丹旐隨舟千里哭，豐碑表墓萬人看。白頭故友空垂淚，一紙新書墨未乾。
寄高陽宰張即功 趙鼎臣
方丈仙山客，高陽辯士鄉。聖朝新命吏，茂宰近爲郎。烽火三關戍，塵埃百戰場。幽燕通聘問，蕃漢雜耕桑。政簡人安堵，刑清舍掩棠。萬家魚蟹賤，十里芰荷香。置酒時多暇，裁詩夜未央。水摇天影亂，風送角聲長。驟見秋雲白，相思塞草黄。無忘寄消息，看取雁南翔。
九月二十六日韓弼夫與十九娘赴官郢州之京山携家出餞于城南郝氏之園席上作小詩送韓兒姪咸和 趙鼎臣
西風吹葉落，南浦送行人。白酒難留客，黄花不當春。
自和 趙鼎臣
卞和三獻後，不復見斯人。探得連城璧，歸時正及春。
代弼夫和 趙鼎臣
京山雖百里，何以慰吾人。乞取蒲葵扇，持歸作小春。
凈名境界 趙鼎臣
老子方丈裏，先生缾鉢間。須將爲實用，過後沒機關。
盤齋詩 趙鼎臣
退之送李愿，歸歟兩山間。而今乃有此，坐能悅吾顔。
清風峽 趙鼎臣
幾被紅塵誤，潛欣玉宇開。主人賢若此，款待故人來。
過霍子磐故居時霍已入都 趙鼎臣
月下一壺酒，故人於此同。故人今不見，明月又成空。
石井 趙鼎臣
山腰一石窟，其深不可計。靜聽水潺湲，流作澗聲細。
以雙蟹盃酒餉阿寶作詩戲之 趙鼎臣
雙螯才映筯，一勺僅盈甌。未足多沉湎，聊堪小拍浮。
侍耕詩三首  其一 趙鼎臣
記取宣和第一年，鑾輿曉出勸耕田。侍臣競欲終千畝，大半農夫不暇鞭。
侍耕詩三首  其二 趙鼎臣
田頭老父話生平，不學終軍漫請纓。南畝未爲遭遇晚，親逢天子問春耕。
侍耕詩三首  其三 趙鼎臣
巍巍端拱聖曾孫，束帛如山賁遠村。千畝欲嚴宗廟禮，三推親屈帝王尊。
和默庵喜雨述懷二首  其一 趙鼎臣
昨日江頭晚雨天，一舟如葉可扁然。故人政自把鋤急，歎想當時子在川。
和默庵喜雨述懷二首  其二 趙鼎臣
一翻雨過艷陽天，桃李無言還寂然。解道春江斷橋句，舊時聞說徐師川。
雨中走筆招唐臣徐子明飲 趙鼎臣
桃李紛紛落雨餘，愁看春色洗鉛朱。試憑髯許招徐邈，頗復能中酒聖無。
雁蕩山中逢雨戲成詩 趙鼎臣
試憑溪鳥謝青山，莫遣愁霖礙往還。身是江南趨走吏，暫來能得幾多閑。
次韵楊時可雪中三絕句  其一 趙鼎臣
雪裏孤芳不自難，花心炯炯向春單。可憐風伯能癡妬，故作無端分外寒。
次韵楊時可雪中三絕句  其二 趙鼎臣
見睍消流似發蒙，宿雲歸盡不禁風。小桃洗面添光澤，未點臙脂已自紅。
次韵楊時可雪中三絕句  其三 趙鼎臣
怕寒終日醉如泥，强欲尋春意轉迷。柳絮榆錢從約勒，桃紅李白要提携。
雪中寄丹元子 趙鼎臣
陰風一夜攪春冥，風定紛紛雪片零。想見玉清真境上，白虛光裏誦黄庭。
詠史 趙鼎臣
張湯忍死能償怨，蘇季橫屍會報仇。利口有神君看取，蓋棺猶解作戈矛。
詠史寄毛德修 趙鼎臣
將軍舍下雀羅寬，驃騎營前萬馬攢。冷暖不隨時俗變，古今惟有一任安。
被檄詣益津過謁城自和元日所題詩 趙鼎臣
燕舞鶑啼爭窈窕，桃紅李白鬭尖新。盡將錦繡遮阡陌，春到田家自不貧。
初見太行 趙鼎臣
已作鹽梅濟時了，却收霖雨入山來。當年富貴汾陽郭，異代功名相國裴。
暮宿戍樓詩 趙鼎臣
蚊雷汗雨夜方初，獨卧譙門氣少蘇。睡覺不知星斗落，恍然魂夢在江湖。
過邢州柳溪中門扃鎖甚嚴隔戶窺之見荷花爛然盈沼作 趙鼎臣
嬌紅婭姹不勝姿，只許行人半面窺。恰似姑蘇明月夜，水晶宮殿鎖西施。
渡河 趙鼎臣
野彴纔堪一木支，行人立馬故依遲。何須更作西征賦，臨水登高盡有詩。
至水口聞必欲買舟到懷安縣 趙鼎臣
不使風帆船可上，篙工真是箇中强。明朝幸自順流下，醉卧從教溪水長。
仲春至王官鋪壁間讀時可詩戲次其韵云簿領堆中不舉頭坐令雙鬢欲驚秋蒼生未必須安石自爲青衫作滯留已而時可見之復次韵解嘲十二月復過此重次前韵 趙鼎臣
微官相縛共低頭，兩見燕南塞草秋。說向蒼生應大笑，爲誰奔走爲誰留。
曲村騎置次子磐韵 趙鼎臣
誰教霧豹不歸山，文采時時見一斑。奔走正忙詩更好，此心何處得安閒。
題穰東驛 趙鼎臣
邯鄲枕裏人何在，華表聲中鶴僅存。世上悲歡三百載，此懷當與退之論。
送楊深道淵 趙鼎臣
高牙大纛立門戶，鳴玉腰金皆父兄。讀盡床頭書萬卷，他年功業看縱橫。
次韵彭作少逸道中小詩 趙鼎臣
南北東西鬢欲斑，臨流太息未知還。身居漁父篷籠底，心在秋山爽氣間。
次韵杜公美奉使道中見寄 趙鼎臣
乘槎征路接天潢，笑指龍沙一線長。萬里歸來心似鐵，歲寒松柏要經霜。
京兆王持正叔以特詔至闕下除將仕郎放歸山意若不釋然者於其行置酒以餞之  其一 趙鼎臣
偶然乘興度幽關，却駕柴車返舊山。出處在君無不可，豈緣飛倦始知還。
京兆王持正叔以特詔至闕下除將仕郎放歸山意若不釋然者於其行置酒以餞之  其二 趙鼎臣
百首新詩興不疏，錦囊盈載出東都。扁舟莫羨鴟夷子，自有山堂敵五湖。
上王京兆  其一 趙鼎臣
腰金入侍身逢主，裂郡疏封祿逮親。雅俗坐如周重魯，偷兒爭似晉奔秦。
上王京兆  其二 趙鼎臣
年來輦轂富歡聲，囹圄經今四度清。路上遺金人不拾，獄中茂草月長生。
上王京兆  其三 趙鼎臣
大道周廬滿帝京，怪來無訟里閭清。數行詔令家家有，到處如逢大尹行。
上王京兆  其四 趙鼎臣
少見姦人探赤白，都無惡少擲梟盧。西鄰禴祭東鄰學，看却肥牛不敢屠。
謁子約不遇戲書其壁 趙鼎臣
幾年不識城東路，今日相思特地來。正使朱門堪炙手，不能一爲故人開。
冰齋 趙鼎臣
生于水而寒于水，都在君家燕座中。只箇從來堪受用，何須更遠挹清風。
九月十二日詣王信孺賜第因過書院懷李蕭遠王堯明題於壁二君皆信孺客相繼登第而王獨第一故云 趙鼎臣
平原門下客三千，桂籍連年得兩賢。畢竟文章歸第一，王郎後發獨爭光。
郊行三首  其一 趙鼎臣
柳邊村徑逐門成，聊許閒人到處行。去懶苦憎牛馬走，歸遲生怯鳳凰城。
郊行三首  其二 趙鼎臣
馬上尋春不見花，藏紅映綠苦週遮。醉鄉眼纈初何有，贏得桃源夢到家。
郊行三首  其三 趙鼎臣
盎盎春泉自滿溪，花藏歸路使人迷。少年悞逐車輪去，芳草斜陽何處隄。
小橋 趙鼎臣
山接青天欲盪摩，秋風騷客獨經過。怪來詩句無容和，端爲煙嵐發興多。
飲方池詩 趙鼎臣
聞說髯卿酒屢中，清尊惟與故人空。醉穿馳道歸家去，十里花枝相映紅。
夜泛剡溪 趙鼎臣
剡溪清淺石稜稜，夜半星稀月欲升。獨恨此間無可訪，不須野雪興方乘。
劉阮祠 趙鼎臣
採藥偶從山裏去，尋家却自洞中歸。朝雲暮雨漫愁絕，古往今來果是非。
雙林寺 趙鼎臣
邂逅每携詩卷往，猖狂復带酒樽來。逢春須作遊山興，莫待紅殘吁可哀。
猶子棄畫盤谷圖戲書其後 趙鼎臣
欲買青山未有錢，每逢佳處但垂涎。一庵所占無多地，賒我盤中數畝田。
古意堂 趙鼎臣
破鼎如鐺價萬金，古文科斗費推尋。不須更待琴弦足，會有幽人識此心。
喜凉亭 趙鼎臣
小亭新築藕花邊，爲愛陂塘五月天。最好一番風雨過，瓊珠無數落清泉。
獨往亭 趙鼎臣
亭前舊種碧琅玕，別後何人著眼看。山下溪流接潮水，時憑雙鯉報平安。
戲馬子約 趙鼎臣
羅敷十六鬢如雲，五馬徘徊動使君。見說黄金難可意，試憑青翼去相聞。
歌 趙鼎臣
玎璫響鐵未須敲，更聽清聲徹碧霄。最愛六么花十八，索人起舞眼頻招。
余有鑑其製如書冊戲號勳業簿取子美詩所謂勳業頻看鑑者馬子約題詩其上云勳業簿中頻點撿只添白髮與蒼顔和之 趙鼎臣
人心各自如其面，白首論交尚不情。惟有箇中真莫逆，時時相對說平生。
十五日冬至次長垣王强夫置酒雪大作醉中踏雪步行出西城登錦繡亭 趙鼎臣
蕭蕭冷木噪寒鴉，未有春風發柳芽。應爲亭邊無錦繡，天公散水自成花。
戲書紙尾寄猶子棄問錦繡亭春色 趙鼎臣
新年桃李漸胚胎，錦繡亭邊處處栽。寄汝館陶三尺素，要知春色寫將來。
赤尉蘇太原寄半丈紅走筆謝之 趙鼎臣
京兆官曹箠楚中，今年春色又成空。應憐頭裏千莖雪，折贈枝間半丈紅。
遊洪福不果入 趙鼎臣
愁風愁雨一春中，無限芳菲轉手空。不到武陵腸欲斷，桃花可惜爲誰紅。
棠梨 趙鼎臣
曉驅羸馬日將中，眼飽何曾念腹空。可是愛花狂不徹，棠梨樹下覓殘紅。
遊石橋遇隠者 趙鼎臣
巨石引飛梁，奔泉瀉纖縞。行攀石上藤，坐聽林間鳥。茲遊既物外，此地即天表。曠然脫塵囂，率爾慕輕矯。道逢餐霞人，邂逅愜幽討。絕糧三十年，顔色長美好。云此巖上芝，可得終歲飽。盛談山中趣，似欲容吾老。平生苦因循，學道真不早。憂患日煎熬，精神歲消槁。況爲官拘攣，而與事纏繞。悲歡相乘除，失多殊得少。君言會可思，待我婚嫁了。
宿天章寺 趙鼎臣
高士已陳迹，青山猶故居。地存脩禊水，俗有換鵝書。舊像丹青改，諸山楷法疏。我來尋壞壁，妄意有遺餘。
擬和元夕御製 趙鼎臣
萬戶千門綉作團，未央宮闕聳巑岏。燈花無數排金粟，月魄當空倚扇紈。香繞御爐煙羃羃，玉瑶仙珮響珊珊。遊人共說歸來晚，一枕鈞天好夢殘。
擬和元夕御詩 趙鼎臣
元夜新添一月春，麴輕花嫩未成塵。笙歌滿地醉還醒，樓閣中天奐且輪。新樂妙如儀鳳舞，遠人動似塞鴻賓。不知湛露恩多少，但見三韓拜舞頻。
句  其一 趙鼎臣
詞源江海浩奔忙，句法風騷森出入。
句  其二 趙鼎臣
古來此景歎經歲，今夜誰家不倚樓。
中秋夜與趙承之楊時可月下聯句 狄流
無正文。
句  其一 趙子櫟
夜棋三百子，曉髮一千梳。
句  其二 趙子櫟
髮爲干戈白，心于社稷丹。
句  其三 趙子櫟
杜鵑不是蜀天子，前身定是陶淵明。
建炎丞相成國呂忠穆公退老堂  其一 黄叔敖
今代勳名第一人，聊從小築藝松筠。風雲天上千齡運，雨露人閒萬井春。莫倚丘園甘獨樂，須知海宇仰洪鈞。行聞勉爲蒼生起，衮繡來歸聳搢紳。
建炎丞相成國呂忠穆公退老堂  其二 黄叔敖
望隆江左謝太傅，功冠淮西裴晉公。何事東山却高卧，空餘綠野想遺風。矯情鎮物端誰似，晚節全身與俗同。再拜祝公追往轍，中興周室頼元功。
禁苑 韓浩
星斗疏時禁漏殘，紫泥封後獨凭欄。露和玉屑金盤冷，月射珠光貝闕寒。天襯樓臺籠苑外，風吹歌管下雲端。長卿祇爲長門賦，未識君王際會難。
高陽道中 劉汲
杏花開遍野桃紅，榆柳中間一徑通。禽鳥不呼村塢靜，滿川烟雨晝濛濛。
西巖 劉汲
卜築西巖最可人，青山爲屋水爲鄰。身將隠矣文何用，人不知之味更真。自古交游少同志，到頭聲利不關身。清泉便當如澠酒，澆盡胸中累劫塵。
哀隆德守臣張確確浮休張舜民之弟嘗爲烏延帥幕獨不廷謁童貫作詩弔之 滕茂實
睢陽萬古一張巡，忠義傳家有世臣。顔子伏膺當入室，潘郎望拜肯同塵。圍城已陷天猶晦，仗劍臨危氣益振。餘子鄰邦盡曹李，偷生端作九泉人。
天寧節有感 滕茂實
節臨重十慶天寧，古殿焚香祝帝齡。身在北方金佛剎，眼看南極老人星。千官花覆常陪燕，萬里雲遥阻在廷。松柏滿山聊獻壽，小臣孤操亦青青。
雨後蔬盤可喜偶成 滕茂實
過雨盤蔬日日新，從今休歎庾郎貧。寒虀安取咄嗟辦，火食不憂生苑鄰。野莧何施雖可鄙，美芹欲獻去無因。干戈萬里風塵晦，慚媿平生肉食人。
五日 滕茂實
節物驚心動遠思，薰風又見浴蘭時。空尋好句書紈扇，無復佳人繫綵絲。酒注菖蒲唯欲醉，筒包菰黍不勝悲。明年此日當何處，風裏孤蓬自不知。
喜雨 滕茂實
旱暵雨霑渥，豐穰都不疑。商羊應屢舞，布穀强多知。龍見寧非數，雲行自有時。當年班夏令，曾得近丹墀。
偶成 滕茂實
纖雲卷盡見秋容，古木交陰一埽空。雪壓羣山曉來雨，葉侵缺甃幾番風。欲歸未得人將老，屢送還來鬼亦窮。頼得子卿佳傳在，整冠時讀慰飄蓬。
立春 滕茂實
東皇布政物皆春，山色禽聲便可人。滿谷和風消積雪，半窗晴日動游塵。宮花插帽枝枝秀，菜甲堆槃種種新。拘窘經時成土俗，聊從一醉適天真。
臨終詩 滕茂實
虀鹽老書生，謬列王都官。索米了無補，從事敢辭難。殊鄰復盟好，仗節來榆關。城守久不下，川塗望漫漫。儉輩果不惜，一往何當還。牧羊困蘇武，假道拘張騫。流離念窘束，坐閱四序遷。同來悉言歸，我獨留塞垣。形影自相吊，國破家亦殘。呼天竟不聞，痛甚傷肺肝。相逢老兄弟，悼歎安得掛。金人自南歸，得志鞍馬間。波瀾卷大厦，一木難求安。世事寧有此，聊發我所存。爵祿非所慕，金珠敢懷貪。就不違我心，渠不汗我顔。昔燕破齊王，羣臣望風奔。王蠋猶守節，燕人有甘言。經首自絕脰，感槩今昔聞。未嘗食齊祿，徒以世爲民。況我祿數世，一死何足論。遠或死江海，近或死朝昏。斂我不須衣，裹尸以黄幡。題作宋臣墓，篆字當深刊。我室尚少艾，兒女皆童頑。四海無置錐，飄流倍悲酸。誰當給衣食，使不厄饑寒。歲時一酹我，猶足慰我魂。我魂亦悠悠，異鄉寄沉冤。他時風雨夜，草木號空山。
贈吳德夫 郭忠孝
雲霄拂衣早，幽意滿江湖。天地英聲在，風流何代無。屬辭還兩漢，垂釣合三吳。倚棹傷今古，長歌擊唾壺。
與呂微仲范彝叟登福山寺 郭忠孝
夾路東風花欲燃，羣仙携傍翠微巔。空階遍撒金蓮火，虛殿高燒寶篆烟。禪寂靜談支遁後，道源真悟伏羲前。尋僧未及鳩蓮社，且共清樽石榻連。
寄張元德秘書 郭忠孝
良覿暌違數載餘，故人蹤跡近何如。春秋藉子發精義，周易慚余無特書。山閣停雲愁絕處，屋梁落月夢回初。何時共剪西堂燭，尊酒論文剪野蔬。
句 潘中
二帝蒙塵事北征，小臣無計淚如傾。
答問 釋思浄
平生只解念彌陀，不解參禪可奈何。但得五湖風月在，太平不用起干戈。
過東湖 程邁
樞密中朝傑，常懷物外心。碧山高杖履，黄髮樂泉林。菊釀上尊酒，風傳太古琴。烏衣佳子弟，玉樹正森森。
止戈堂和諸公韵 程邁
天河誰挽洗兵塵，遠播皇威到海濱。畏壘草封悲戰月，樂郊農滿際春耕。七閩草木無腥氣，諸將恩勤有賜珍。穆穆清風堪作頌，猶沾湛露及微臣。
送友福建轉運判官 程邁
談經草檄鬢華生，初擁閩山傳節行。江入桐廬青欲斷，溪從劍浦碧來迎。茶雖戶種租宜薄，鹽不家煎價欲平。要使祈招歌德意，君恩不爲遠人輕。
靄山院 程邁
丙午峰前翠作堆，白雲深處現樓臺。老僧法地有神力，能使兇徒念佛回。
句  其一 詹默
茅屋不聞雪，紙窗宜讀書。
句  其二 詹默
山人誤採槍旗信，却怪枝頭雪未消。
句  其三 詹默
下僚竊有隨車喜，遥見枝頭少女風。
句  其四 詹默
莫似公家三十五，時來不寄一行書。
三門砥柱 張保源
鑿開山骨過長河，水土方平敘九歌。舉世但傳神禹力，誰人知是帝功多。
夫人城 王宗旦
詩人刺哲婦，老氏戒佳兵。何此金湯固，長存粉黛名。
石姥山 周兌
石貌蒼顔迥不殊，天工偶爾賦形軀。頑然本是無情物，應誤行人指望夫。
雨湧泉 周兌
楊岐山下出靈泉，與海相通亙古傳。洶湧便知天欲雨，爲言陰石不須鞭。
題毛仙山 周兌
仙翁辟穀綠毛生，假向人間作姓稱。應與桐君爲伴侶，丹成白日共飛昇。
羅漢影 周兌
法身無著本來空，應供隨緣處處同。偶向石間留箇影，一輪秋日碧潭中。
葛仙壇 周兌
稚川不戀晉衣冠，勾漏仙成九轉丹。剩得數行風雨竹，人間珍重掃空壇。
九房石 周兌
巍巍古殿峙中央，匼匝屏風列九房。莫惜冥搜訪仙跡，其間恐有紫金林。
鄂渚作 楊克一
洞庭無風時，上下皆明月。微波不敢興，甚靜蛟蜃穴。
遺滎陽公 楊克一
雨綠霜紅郭外田，山濃水澹欲寒天。參軍抱病陪清賞，一檄呼歸亦可憐。
寄呂本中 楊克一
東平佳公子，好學到此郎。別去今幾日，結交皆老蒼。
句 楊克一
不知更事多，但覺拜人少。
端午 黄朝英
孟君此日鍾英氣，王鳳今朝襲慶源。五色呈祥文必顯，丙時先誕位非尊。蘭湯備浴傳荆俗，水馬浮江弔屈魂。因笑唐家公主騃，預令馳驛剪祗洹。
和運使修昇陽觀落成 吉康國
被命經營始，鳩工結構初。深嚴開殿奧，高敞稱樓居。室外飛簷巘，岩隈下屋渠。鐘聲薄霄漢，祠事走邱墟。遯世誰能灑，登高迥莫如。鶴遊三島駕，人望五雲車。綺井風光潤，疏寮月影舒。威儀模紫極，形勢鞏堪輿。池有泉球舊，壇空級石餘。霓旌那復下，絳簡更誰書。童子追前躅，愚生泣太虛。烟霞猶赫奕，松竹自扶疏。封號方連進，休祥已密儲。躋茲仁壽域，率土慶于胥。
田舍作 薛唐
世業存五畝，家風守二南。適情無過睡，幽事不妨貪。母老厨增肉，朋來樹選柑。每慚躬稼穡，未及野農諳。
秋眠 薛唐
凉色正堪弄，新碪絕可憐。况兼梧葉響，槭槭到床邊。群雁叫遠渚，孤雲停莫天。郊居迎送寡，秋日足高眠。
書壁 薛唐
自甘藜藿不求魚，大笑馮生出想車。才子座中悲鄴下，高篇社裏厭黄初。不臣未遂忠臣志，生子猶能讀父書。酒後放言揮禿管，元龍豪氣本難除。
登州黄縣盧山延真觀紀異 徐三畏
芝陰舊是神仙宅，駕鶴泠風著前籍。青冥倒影不可尋，閒有遺靈表奇跡。往時瑞草出西楹，蟠莖引蔓緣屋壁。蓊鬰青葱浄點塵，覆被仙容周幄帟。通人備考神農經，無說無名終不識。傳之於今三十年，目睹耳聆猶歷歷。邇來復見古砌下，冰結池面堅鐵石。中有鎖細百千狀，貫玉聯珠相倚植。鑪形塔影最明察，儼如天匠窮彫刻。堵觀魄動駭且疑，試爲求端一推覈。有道致祥聞自古，諒由叶氣潜薰炙。川珍嶽貢惟恐後，器車丹甑何由惜。舜廊淵默正垂衣，鴻塞清夷方偃伯。宜哉殊像發重□，□應興龍靡差忒。至聖謙沖美不居，瑞合圖書禁牋冊。草茅爵躍賦巴□，竊與堯民喧壤擊。
正月五日從德儉大夫遊盧山聖境坐中作以紀一時異事 守億
明庭事業青雲上，蹔屈鳴弦非所望。聞有靈蹤在境中，何從揮鞭時一訪。石路盤紆入道家，老松偃蹇枝槎枒。昔年煮藥盧童子，嘗聞白日乘雲霞。紅塵不到神仙窟，殿宇荒凉古突兀。海近幽深春未來，寒風吹池水生骨。厚冰無文印沈冥，一泓斜卧雲母屏。屏底有物色如玉，隠隠結就浮圖形。澄澄照眼琉璃瑩，還同倒影落明鏡。殆非人巧出天工，聾俗安知凡與聖。吾皇德澤被四夷，産此正是興龍時。畫圖難展丹青手，聊作昇平瑞應詩。
江梅 田亙
千林含凍鬰蒼蒼，只有江梅獨自芳。暗吐幽香穿別院，半敧斜影入寒塘。冰膚宛是姑仙女，粉面端疑騎省郎。若是蜜奴曾拂掠，肯收紅艷貯蜂房。
飛鳶 田亙
涎涎晴空作鶻盤，仰空誰不羨高閑。豈知盡日勞心眼，只在塵寰腐鼠間。
王晉卿圖瀛山筆畫精緻京師貴遊蓄之爲希代之寶自圖書棄擲於路陽翟張飛卿見而得之過九江以遺友人傅延之延之出以示余余悲而賦詩 田亙
他日緘幐屬貴遊，詎知遷徙過南州。天涯與汝共淪落，淚濕湓江烟雨秋。
句  其一 田亙
趁暖不隨千卉折，凌寒先伴六花開。
句  其二 田亙
臨溪照影爲誰好，映竹無人空自憐。
句  其三 田亙
巡簷一笑屑瓊瑰。
句  其四 田亙
幽姿高韵獨翛然。
句  其五 田亙
粉蝶風烟外，黄雲草樹秋。
句  其六 田亙
已呼白面書生去，更約青腰玉女來。
句  其七 田亙
少時解奏三千牘，老去猶繙十二經。
蠟梅 王直方
紛紛紅紫雖無韵，映带園林却要渠。誰遺一枝香最勝，故應有客問何如。
上巳遊金明池 王直方
游絲墮絮惹行人，酒肆歌樓駐畫輪。鳳管遏回雲冉冉，龍舟衝破浪粼粼。日斜黄繖歸馳道，風約青簾認別津。朝野歡娛真有象，壺中要看四時春。
淮安園 王直方
賢王經別墅，深窈近嚴城。花竹四時好，賓朋一座傾。闔奩爭弈罷，擊鉢記詩成。明日朝天去，門扃鳥雀驚。
玉蕊花 王直方
閬苑瑶林春晚芳，仙妃舞困卸霓裳。蠙珠委地隳雲佩，尚带天邊風露香。
題清芬閣 王直方
人以詩自業，在唐如蜂房。香英衆採擷，論功歸其王。恭維少陵老，實提六義綱。人能分一體，猶足生輝光。元英蕭散人，亦以詩道昌。餘雋獨不吮，嘉殽常自將。滄江下千尋，便足知流長。元英不可見，看取尚書郎。
句 王直方
嚥服十二環，奄有仙人房。暮騎紫鱗去，海氣侵肌凉。贈我纍纍珠，靡靡明月光。
臨終頌 何士昭
五十年住人世，靈臺不染纖瑕。壬午三更子時，天開萬里無霞。
句 韓瑨
已束歸鞍逐去鴻。
方潭展墓示子姪 劉安上
舊菴在山頂，去此五里餘。創謀自吾祖，遷就今所居。往時僧不多，苟且完室廬。至於五十載，風雨荒榛蕪。先人樂溪山，每到嘗躊躇。深憐棟宇弊，締構新是圖。鑿巖闢幽徑，開門揖清虛。高堂閎且深，三山列庭隅。或禪或教律，濟濟蹌衣裾。先塋舊所卜，乃在西南隅。松筠老且茂，雲氣時卷舒。政和甲午歲，予解壽春符。寬恩得真祠，展省來郊墟。清酹奠墓隧，誥軸焚金朱。報效未云訖，涕泗徒漣如。朅來就堂宇，會飲族屬俱。夜深燈火明，山靜竹柏疏。翻思昔日營，似爲今所須。先人篤好善，雅志在詩書。于公有陰德，高大其門閭。虞詡名升卿，其後果不誣。嗟余忝厥修，覆敗良可虞。作詩以自警，其無迷厥初。
歲寒亭 劉安上
茲亭予所作，再到異疇昔。江梅老半枯，檜柏春逾碧。易名爲歲寒，表此蒼翠色。森然一徑幽，步屧時取適。
清漣亭泛舟 劉安上
高樹環清池，波平春正綠。移舟近南崖，倒影見華屋。危梁屬修徑，幽思生遠目。更登狎鷗亭，可以忘寵辱。
西齋雜詠六首 葵花 劉安上
物性不可奪，葵藿傾太陽。爲臣茲取節，萬古有餘芳。
西齋雜詠六首 檜 劉安上
蔚蔚傲霜葉，亭亭綠池畔。莫言盈尺材，要是淩雲幹。
西齋雜詠六首 竹 劉安上
繁枝喜刪除，勁節見獨立。灌溉未逾浹，新筍已戢戢。
西齋雜詠六首 冬青 劉安上
得名固不誣，對植近庭廡。葉綠带寒烟，花繁泣微雨。
西齋雜詠六首 菊 劉安上
移根近軒墀，不使衆草沒。會見黄金英，泛我杯中物。
西齋雜詠六首 石斛 劉安上
鑿石空其中，貯水凡幾斛。淵渟或可鑒，童子慎毋觸。
萬田道中 劉安上
水闊疑無路，雲深僅有山。兒童划小艇，出沒稻塍間。
方潭 劉安上
飯飽雲巖粟，茶甘碧澗泉。我來無一事，危坐聽山蟬。
花靨鎮二首  其一 劉安上
下蔡嬉遊地，春風萬杏繁。誰家堪繫馬，青壁竹籬門。
花靨鎮二首  其二 劉安上
花靨誰名鎮，梅裝自古傳。家家小兒女，滿額點花鈿。
長溪建善寺四首 繡谷堂 劉安上
山谷誰能繡，華堂得此名。春風無轍迹，紅紫自敷榮。
長溪建善寺四首 龍湫亭 劉安上
亭下一杯水，澄泓如有容。不因求得雨，那信有神龍。
長溪建善寺四首 燕菴 劉安上
已涉艱危地，方能處燕安。人間不可忽，須向靜中看。
長溪建善寺四首 白蓮堂 劉安上
瀟洒獻公房，幽深古道旁。山形半環小，池面一奩方。
長溪建善寺四首 仙巖莊 劉安上
山勢從東轉，河流自北來。地幽饒水竹，山迥少塵埃。城郭居何遠，舟船暮可回。此中棲息穩，懷抱一時開。
重九宴集天柱間 劉安上
皖國逢重九，登臨摇落天。盍簪追往事，吹帽想前賢。入眼吳萸紫，開觴鄧菊鮮。五雲亭最好，爭奈近靈仙。
和胡子文遊山寺值雨 劉安上
偷閑出城府，聊以洗塵心。自得林泉趣，何妨雨霧深。野亭連竹色，古寺想潮音。幸接高人論，清風滿素襟。
憶鸂鶒二首  其一 劉安上
鸂鶒知何許，南園春水多。稻粱隨分有，烟雨想無他。世上貪毛羽，湖邊足網羅。池塘棲息穩，慎勿厭風波。
憶鸂鶒二首  其二 劉安上
幸有春池闊，雙雙戲晚暉。庭閑宜對立，翅短莫高飛。寇賊已聞熄，主人行且歸。相將芰荷畔，看汝浴紅衣。
獨遊竹閣 劉安上
極目盡天際，風烟杳靄間。水光清滉日，野色遠連山。白鹿今何在，高僧此獨閑。我今無伴侶，乘興一躋攀。
宿方潭 劉安上
山中何所有，一味靜難名。暗谷流泉響，疏林落葉聲。夜深寒月白，霜重曉鐘清。早出松間路，衣裘空翠凝。
贈釋達夫 劉安上
雲房依古城，闃靜戶常扃。苦行人難及，高吟鬼亦聽。望餘秋水遠，定起暮山青。世諦都無念，逢人自說經。
和少伊同左經臣湖上作 劉安上
共訪招提去，輕舟漾曉風。水光雲影裏，山色酒樽中。邊戍今休卒，吾生免轉蓬。茲遊惜不與，猶喜一篇同。
小飲 劉安上
南窗閑徙倚，風露已秋深。晚色兼凉至，浮雲带日陰。池荷欺碧玉，籬菊暗黄金。時序將遒盡，翻驚壯士心。
茶院紫翠閣 劉安上
小閣面空闊，下臨寒水清。前山掛錦繡，日落轉分明。沙際小舟遠，雲間歸翅輕。我來看不厭，佇立獨含情。
便齋 劉安上
芙蓉已過菊花殘，獨有松筠耐歲寒。一榻蕭然無箇事，坐看紅日上欄干。
登煉丹山三絕句  其一 劉安上
攀沿絕壁上高峰，下瞰塵寰杳靄中。未飲刀圭跨鸞鶴，已如身世脫樊籠。
登煉丹山三絕句  其二 劉安上
神仙已往遺基在，丹井淒清絕點埃。歸去漏殘初睡醒，恍疑身到洞天來。
登煉丹山三絕句  其三 劉安上
羣峰聳拔更迴環，鶴駕分明縹渺間。金鼎丹成人不見，但留名字鎮空山。
德翬梅軒月下小酌 劉安上
疏影橫斜落酒樽，誰知寒月上梅軒。昔年山相棲真地，我亦全家寄此村。
宿棲林三首  其一 劉安上
誰知蹤跡到桐山，頼有禪僧數往還。溪路水深行未得，小窗幽閣總躋攀。
宿棲林三首  其二 劉安上
回首江鄉路渺瀰，雨天行色倍遲遲。最憐山寺留連日，恰是清明禁火時。
宿棲林三首  其三 劉安上
征鞍終日雨霏霏，投宿棲林旋燎衣。天意似憐行客倦，放將紅日出巖扉。
建善即事三首  其一 劉安上
繡嶺峰高插晚空，雨餘烟霧淡朦朧。瓊枝細葉知多少，最愛團欒竹一叢。
建善即事三首  其二 劉安上
春歸枝上餘花少，轉午濃陰綠滿蹊。何事黄鸝語音好，慇懃飛傍粉牆啼。
建善即事三首  其三 劉安上
籜龍亭下知誰種，旋見新篁破綠苔。到此不知纔幾日，抽梢今已過牆來。
玄沙二首  其一 劉安上
軒窗高下傍巖隈，花木層層取次栽。誰道山深春色晚，等閑桃李已齊開。
玄沙二首  其二 劉安上
飛山彷彿如天竺，環合峰巒一徑通。何日再來亭上宿，靜聽猿叫月明中。
大中西菴 劉安上
借得西菴不似菴，宛如蝸舍住城南。晚來一盞亮功酒，更薦棲林八寸柑。
硤石相對有項羽廟 劉安上
乘閒驅馬向高原，楚漢遺基尚宛然。堪憐項羽成何事，占得淮邊屋數椽。
江村漁舍 劉安上
江邊茅屋被風掀，雨打疏窗夜小眠。催喚兒童五更起，重添篾纜繫漁船。
晚步 劉安上
秋半淒然客思清，杖藜何處暢幽情。晚天風雨莓苔活，閒傍欄干取次行。
出局紀懷 劉安上
國爾忘家是所先，如何交構競爭權。霜臺白簡真可畏，一日五公俱左遷。
蠟梅 劉安上
雙成送我蠟梅花，夜靜幽香自一家。疑是素娥乘月下，淡黄衣袂紫雲車。
宿桐城驛二首  其一 劉安上
大農遺愛在桐川，血食於今幾百年。應想歲豐秋賽日，送迎歌舞獨喧闐。
宿桐城驛二首  其二 劉安上
桐溪古驛聞來久，我到梅黄雨細時。砌下流泉無復有，空餘松柏覆簷垂。
即事 劉安上
江烟淡淡日落後，山雨纖纖潮上初。黄鶑引雛過林杪，羣雞就食喧階除。
澄源堂落梅如茵 劉安上
落英迴旋雪飛餘，誰向庭中細細鋪。借與翠娥相應舞，絕勝西蜀錦氍毹。
安豐道中 劉安上
陂渠積水與田通，彷彿江鄉意趣同。引起三吳耕釣興，小舟來往藕花中。
甘露亭二首  其一 劉安上
涵碧軒前甘露亭，暑天凉夕此閑行。琅玕一畝森如玉，影入池心徹底清。
甘露亭二首  其二 劉安上
水斛安排鏡面平，菰蒲初種已齊生。晚來雨過浮萍少，看見魚兒作隊行。
舒州西門送客亭 劉安上
拂雲亭外竹千竿，靜聽清聲戛玉寒。却憶謝公巖下路，水風凉處戰檀欒。
友人新居 劉安上
門向平湖靜處開，雨餘山色入簾來。連雲競秀千巖竹，隔水飄香一徑梅。觀裏紫芝元不老，柱頭玄鶴幾時回。此峰信是神仙窟，子晉吹簫有舊臺。
登謝公樓分韵得心字 劉安上
高峙危樓壓翠岑，登臨遥想昔賢心。人隨歲月有興廢，名逐江山無古今。殘日汀邊生晚思，斷雲簾外捲晴陰。清風凜凜今何在，芳草池塘恨獨深。
即事 劉安上
未尋南郭舊生涯，且向淮堧太守家。西圃學栽陶令菊，後園時種邵平瓜。民淳訟少看空圄，吏散庭空聽報衙。更得歲豐多樂事，宦遊誰復問年華。
寄叔靜 劉安上
頻年京闕暗胡塵，竊發桐廬更駭聞。食盡犬羊還自斃，火炎螻蟻却須焚。中原已有汾陽將，二浙誰驅下瀨軍。州郡雖嚴防守計，可將知略佐忠勤。
和左經臣見過 劉安上
爲愛端居上郡章，里閭何幸得徜徉。買田郭外春耕早，築室湖濱野趣長。且把舊書遮病眼，了無塵事擾中腸。故人訪我留佳句，應笑年來兩鬢蒼。
荆溪有懷 劉安上
自從南郭得三椽，怕趁荆溪半夜船。每望白雲驚歲月，空將清夢遶林泉。雖因追遠時來此，又見登高意慘然。極目不知多少恨，一聲孤雁夕陽天。
聖泉 劉安上
聞道東山有聖泉，杖藜侵曉到山前。一泓寒玉流無盡，萬頃良田大有年。茶鼎曉煎雲脚嫩，齋厨夜引溜聲圓。我來一酌磁甌去，終日餘甘齒頰邊。
四月一日壽陽樓遇雨 劉安上
黑雲滃蔚自西來，佇立危樓亦壯哉。遠壑烟生千里雨，寒潭龍起數聲雷。田疇坐看還豐歲，里巷遥欣弭旱災。慚愧外官逃吏責，歸鞍何憚踏泥回。
和馮中丞中秋夜月 劉安上
捲盡浮雲見碧虛，初傳更漏滴銅壺。入秋爽氣迥然別，此地冰輪何處無。共想姮娥依桂魄，獨憐飛鵲遶庭梧。西園飲散歸來早，不用紅紗照路隅。
又和十六夜月 劉安上
雲頭依舊尚團圓，未覺清光有兩般。自是人心重佳節，故將今夕不同看。望中銀漢祇如昨，坐久園亭又更寒。莫把盈虧妄分別，一杯到手且須乾。
天柱峰 劉安上
天柱峰頭星斗紅，月明秋殿玉玲瓏。仙人夜半來吹笛，騎著吳江小赤龍。
偈 釋應端
六合傾翻劈面來，暫披麻縷混塵埃。因風吹火渾閑事，引得遊人不肯回。壞不壞，隨不隨，徒將聞見强針錐。太湖三萬六千頃，月在波心說向誰。
偈四首  其一 釋知昺
此事最希奇，不礙當頭說。東鄰田舍翁，隨例得一橛。非唯貫聲色，亦乃應時節。若問是何宗，八字不著丿。
偈四首  其二 釋知昺
日日說，時時舉，似地擎山爭幾許。隴西鸚鵡得人憐，大都祇爲能言語。休思惟，带伴侶，智者聊聞猛提取。更有一般也大奇，貓兒偏解捉老鼠。
偈四首  其三 釋知昺
春光爛熳華爭發，子規啼落西山月。憍梵鉢提長吐舌，底事分明向誰說。
偈四首  其四 釋知昺
迷不自迷，對悟立迷。悟不自悟，因迷說悟。所以悟爲迷之體，迷爲悟之用。迷悟兩無從，箇中無別共。無別共，撥不動。祖師不將來，鼻孔千斤重。
頌古二首 僧問清平有漏無漏。 釋知昺
笊籬木杓，錢買井索。打瓦鑽龜，徒勞卜度。休卜度，麒麟只有一隻角。
頌古二首 僧問雪竇明覺如何是佛，曰四山圍繞。 釋知昺
狂狗逐塊，瞎馿趁隊。只許我知，不許你會。
句 陳淬
數奇不是登壇將，竹杖芒鞋歸去來。
建炎丞相成國呂忠穆公退老堂詩  其一 汪伯彥
尚父重來國有瘳，再移雙袖揖浮丘。進爲初迫人閒世，退老仍懷天下憂。娛戲烟霞資辟穀，栽培松菊助吟秋。天心此欲中興去，蕙帳山猿恐莫留。
建炎丞相成國呂忠穆公退老堂詩  其二 汪伯彥
脫冕遺軒息萬緣，歸來閒地作神仙。涉園靖節初成趣，得志莊周正樂全。物外情隨雲鵠舉，尊前身傍海鷗眠。功成者去天之道，知退如公法自然。
建炎丞相成國呂忠穆公退老堂詩  其三 汪伯彥
燕南三世識非羆，謀策江淮見吐奇。千載五龍扶日轂，十年兩袂各天涯。知公卜築聊如此，嗟我求田昧所之。遥想園亭賓客會，夢飛胡蝶到芳帷。
東松庵 汪伯彥
萬夫屹立若臨衝，四十年來謁上峰。名遂歸來人物改，青青惟有歲寒松。
句 汪伯彥
兩兩泰階星一色，亭亭華表鶴雙歸。
過曹娥廟 釋覺先
縱步青蘿嶂，吟邊景更寬。沙紋潮落見，山色雨餘看。汀草含清韵，江猨啼暮寒。娥祠重致敬，忍讀漢碑殘。
題禊帖詩 米友仁
圖契朴琱推聖智，萬古奔沈餘末伎。蘭亭醉墨更無加，始信功名皆儻爾。庾翼兒郎豈不黠，自是家鷄慚野雉。退之彊聒六藝疏，見處纔能到姿媚。相公有官那得取，不與官家深自祕。却因同好露心胸，謾使蕭翼誇末計。摸金不必曹阿瞞，溫韜家有昭陵器。披沙只恐取黄金，剔軸誰能收故紙。天章寶塔高嵯峨，永表文皇好文藝。至今油蠟傳未休，善本何辭萬金棄。
題定武本蘭亭 米友仁
翰墨風流冠古今，鵝池誰不賞山陰。此書雖向昭陵朽，刻石猶能易萬金。
秀軒 米友仁
山氣與湖光，四時足殊秀。我識軒中人，是爲益三友。
題大姚山圖三首  其一 米友仁
廣文當日官雖冷，可奈才名振世何。他日君家須炙手，而今聊復雀堪羅。
題大姚山圖三首  其二 米友仁
老年尚喜管城子，更愛好山江上青。武林秋高曉欲雨，正若此畫雲冥冥。
題大姚山圖三首  其三 米友仁
三茅別有洞中天，我欲山居屏世緣。累行積功多蛻舉，玉宸欣有地行仙。
爲蔣仲友題畫 米友仁
亂山深處是烟霞，雨暗晴暉日夕佳。至識先生曾到此，故留戲筆在君家。
自題山水 米友仁
霄壤千千萬萬山，東南勝地熟躋攀。古人作語詠不得，我寓無聲縑楮間。
題董源夏山圖 米友仁
崇山過新雨，蒼翠濃欲滴。林深不通人，溪迴有吟客。日落古道空，天青暮雲碧。何處一聲蟬，幽棲仍自得。
題自畫橫披與翟伯壽 米友仁
山中宰相有仙骨，獨愛嶺頭生白雲。壁張此畫定驚倒，先請喚人扶著君。
詩一首 米友仁
山氣最佳處，卷舒晴晦雲。心潜帝鄉者，願作乘彼君。
詩一首 米友仁
密密萬山重，一派哀湍瀉。此志入瑶琴，當有知音者。
題杜甫詩意圖 司馬槐
峰迥石路轉，足可娛瞻聽。其中如有屋，便是醉翁亭。
題清芬閣 魯君貺
先生遯世有高才，越國風烟入手來。直以五言□治亂，何須一命寄塵埃。放懷想覺乾坤小，□物能驅造化回。賢矣遠孫今善繼，出入頭角□雲雷。
留題白崖 龐其章
金地枕巖壑，登臨蕩鬰懷。林泉圍翠幄，仙洞鎖陰霾。秋練澄江靜，雲屏疊嶂排。坐凉風入竹，殿古蘚侵階。瀟洒來僧舍，囂煩厭縣齋。白崖今得到，無處問洪崖。
齊山 狄咸
秋浦分光來郡閣，清溪送影落征船。翠微亭冠烟霞外，又遇携壺太守賢。
句 狄咸
旃檀歸象魏，窣堵卧烟霞。
和張賽賽 崔木
琴書相伴到神州，幸際朋儔過遇溝。主禮殷勤排燕會，佳人宛轉動鶑喉。自慚餘子無才學，却使當年與唱酬。尤幸期時再相見，從今應不作花羞。
謝崔子高 張賽賽
春光駘蕩滿皇州，裊裊垂楊夾御溝。新燕梁間調好語，雛鶑林內囀歌喉。當筵幸與多才遇，好景須還雅韵酬。多謝東君多顧盼，免教重罰一生羞。
答天寧長老 釋禪惠
文殊駕獅子，普賢跨象王。新來一箇佛，騎馬也何妨。
句 釋禪惠
錦府豈從天上織，劍門寧自匣中開。
句 信陽道人
日坐竹馬橋，夜宿牧牛軒。
句 李迥
揖客將軍重，揚名御史尊。
詠洗心堂得鳥鳴山更幽  其一 呂天策
吾廬一甑大，暑氣日焚燎。肉山漸欲摧，性命那可保。華堂納虛明，結屋上林杪。扳聯此間來，乍喜脫袢擾。斷虹錦連卷，驚漚玉顛倒。晴沙四十里，一日坐可了。將歸復班荆，更遲江月皎。何當製芙蓉，唱棹入魚鳥。
詠洗心堂得鳥鳴山更幽  其二 呂天策
憚暑廢百嗜，飄然念遐征。顧欲控溟渤，與世湔煩蒸。並舍松桂合，翠光浮棟楹。時時厲清響，管磬琵琶箏。敷床蔭其下，蘄竹瑩寒冰。自足當兩部，妙處詎難名。候湯瀹葵月，欲赴松風鳴。詩成定清切，已作寒蜩聲。
詠洗心堂得鳥鳴山更幽  其三 呂天策
携手日不足，暫聧心已慳。况復共理策，相從山水間。晴江照遠岫，曉鏡堆烟鬟。玄蛟忽洶湧，大浪堆銀山。吾郎氣吞納，爲之髮衝冠。詩材入意底，妙斲寄毫端。我衰如病驥，蹩躠那容攀。且乞置是事，不語循刀鐶。
詠洗心堂得鳥鳴山更幽  其四 呂天策
登山午未飯，已覺疲發脛。饑腸轉空雷，圓頂已三請。爲享玉龍雛，咄嗟辦湯餠。顧非大檀越，勸勞久逾敬。晚觴玉色醪，蘸甲黎花瑩。浩歌不知疲，木杪挂飛鏡。人生行樂耳，所能與時競。試與芙蓉子，後會約君更。